ข้อบังคับออกตามความในกฎอัยการศึก พุทธศักราช 2457 (ฉบับที่ 8)
ข้อบังคับ
ข้อบังคับ
ออกตามความในกฎอัยการศึก พุทธศักราช ๒๔๕๗
(ฉบับที่ ๘)[๑]
 

เนื่องจากได้มีประกาศให้ใช้กฎอัยการศึกในทุกจังหวัดทั่วราชอาณาจักรไว้แล้ว
ซึ่งตามความในมาตรา ๑๔ แห่งกฎอัยการศึก พุทธศักราช ๒๔๕๗ ให้อำนาจที่จะสร้างที่มั่นหรือดัดแปลงภูมิประเทศ
หรือหมู่บ้าน เมือง สำหรับการต่อสู้ราชศัตรู
หรือเตรียมการป้องกันรักษาตามความเห็นชอบของเจ้าหน้าที่ฝ่ายทหารได้ทุกอย่าง

อาศัยอำนาจตามความในมาตรา ๑๗
แห่งกฎอัยการศึก พุทธศักราช ๒๔๕๗ ผู้บัญชาการทหารสูงสุดออกข้อบังคับเกี่ยวกับการสร้างทางเพื่อให้พลเมืองได้กระจายกันออกไปหลบภัยทางอากาศอยู่นอกชุมชนไว้
ดังต่อไปนี้

ข้อ ๑ เมื่อกระทรวงมหาดไทยเห็นสมควรที่จะสร้างทางเพื่อให้พลเมืองได้กระจายกันออกไปหลบภัยทางอากาศอยู่นอกชุมนุมชน
ให้กระทรวงมหาดไทยดำเนินการสร้างทางนั้นได้ และให้มีอำนาจสั่งหน่วยราชการที่มีหน้าที่ในการสร้างทางร่วมมือช่วยเหลือ

ข้อ ๒ เมื่อจะสร้างทาง ณ ที่ใด
ให้กระทรวงมหาดไทยสั่งให้ข้าหลวงประจำจังหวัดแจ้งเป็นลายลักษณ์อักษร
หรือประกาศให้เจ้าของหรือผู้ครอบครองอสังหาริมทรัพย์ซึ่งทางจะต้องผ่านเข้าไปทราบ
แล้วจึงดำเนินการ เว้นแต่เป็นกรณีรีบด่วนจึงให้ดำเนินการได้พร้อมกับที่จะแจ้งให้เจ้าของหรือผู้ครอบครองทราบ

ข้อ ๓ ให้เจ้าของหรือผู้ครอบครองอสังหาริมทรัพย์ซึ่งแนวทางต้องผ่านไปนั้น
มอบอสังหาริมทรัพย์ให้แก่เจ้าหน้าที่ซึ่งกระทรวงมหาดไทยมอบหมายให้เป็นผู้ดำเนินการสร้างทางและให้ความสะดวกแก่การดำเนินงานของเจ้าหน้าที่ดังกล่าว

ข้อ ๔ ในการสร้างทางนี้
ผู้ใดจะเรียกร้องค่าเสียหายใด ๆ ไม่ได้ เว้นแต่กระทรวงมหาดไทยจะเห็นสมควรชดใช้ให้

ข้อ ๕ เมื่อกระทรวงมหาดไทยเห็นว่า
หมดความจำเป็นที่จะใช้ทางที่สร้างนี้เมื่อใด ก็ให้กระทรวงมหาดไทยประกาศเลิกใช้
แล้วให้อสังหาริมทรัพย์ซึ่งต้องถูกสร้างทางเหล่านี้กลับคืนเป็นกรรมสิทธิ์แก่เจ้าของหรือผู้ครอบครองตามเดิม

ข้อ ๖ เพื่อการสร้างทางดังกล่าวนี้
ให้กระทรวงมหาดไทยมีอำนาจเกณฑ์แรงงานมาทำทางได้โดยให้ค่าจ้างตามสมควร

ข้อ ๗ ที่ดินในระยะ ๔๐
เมตรสองข้างทางที่ได้สร้างขึ้นใหม่ ห้ามมิให้ผู้ใดทำการโอนหรือปลูกสร้างสิ่งใด ๆ
เว้นแต่จะได้รับอนุญาตจากกระทรวงมหาดไทย

ข้อ ๘
ให้กระทรวงมหาดไทยมีอำนาจที่จะออกข้อบังคับในการใช้ยานพาหนะใด ๆ บนทางที่สร้างนี้

ทั้งนี้ ตั้งแต่บัดนี้เป็นต้นไป


ให้ไว้ ณ วันที่ ๗ กุมภาพันธ์ ๒๔๘๗
จอมพล ป. พิบูลสงคราม
ผู้บัญชาการทหารสูงสุด























สุกัญญา/ผู้จัดทำ
๙
เมษายน ๒๕๕๓
นฤดล/ตรวจ
๑๕ พฤศจิกายน ๒๕๕๓

[๑]
ราชกิจจานุเบกษา เล่ม ๖๑/ตอนที่ ๑๑/หน้า ๒๗๐/๑๕ กุมภาพันธ์ ๒๔๘๗